## Zakon o izmjenama i dopunama Zakona o vodama

### NN 150/2005 (21.12.2005.), Zakon o izmjenama i dopunama Zakona o vodama

# HRVATSKI SABOR

**2901**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O VODAMA

Proglašavam Zakon o izmjenama i dopunama Zakona
o voda­ma, koji je Hrvatski sabor donio na sjednici 9. prosinca 2005. godine.

Broj: 01-081-05/3656/2

Zagreb, 15. prosinca 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONAO VODAMA

Članak 1.

U Zakonu o vodama (»Narodne novine«, br. 107/95.) u članku 2. stavku 1. podstavak 1. mijenja se
i glasi:

»– površinske i podzemne vode,«.

U podstavku 2. iza riječi: »rudarstvu, » dodaje
se riječ: »i«.

U podstavku 3. iza riječi: »moru« umjesto zareza
stavlja se toč­ka.

Podstavak 4. briše se.

Stavak 2. mijenja se i glasi:

»Iznimno od odredbe stavka 1. podstavka 1. ovoga
članka na priobalne vode primjenjuju se isključivo odredbe ovoga Zakona o zaštiti
voda i to: o izradi planova upravljanja vodnim područjem i nižih planova
donesenih na temelju ovoga Zakona, a neovisno o izvorima onečišćenja, o
neposrednoj provedbi praćenja stanja voda (monitoring),
te o neposrednoj provedbi zaštite voda od onečišćenja s kopna i otoka.«

Dodaje se stavak 3. koji glasi:

»Granicu između kopnenih voda i priobalnih voda
sporazumno utvrđuju ministar nadležan za vodno gospodarstvo i ministar nadležan
za more.«

Članak 2.

U članku 4. točki 1. riječi: »količina i kakvoće«
brišu se.

Točka 6. briše se.

U dosadašnjoj točki 7., koja postaje točka 6.,
iza riječi: »granicu« umjesto točke stavlja se zarez.

Iza točke 6. dodaju se nove točke 7. do 33. koje
glase:

»7. »*površinske
vode*« označava kopnene vode, osim podzemnih voda; prijelazne vode i
priobalne vode, osim morskih voda koje pripadaju teritorijalnim vodama,

8. »*podzemne
vode*« označava sve vode ispod površine tla u zasi­ćenoj zoni i u izravnom su dodiru s tlom i podtlom,

9. »*kopnene
vode*« označava sve stajaće ili tekuće vode na površini kopna i sve podzemne
vode na kopnenoj strani od temeljne linije od koje se mjeri širina
teritorijalnih voda,

10. »*rijeka*«
označava cjelinu kopnenih voda, koja većim dijelom teče površinom kopna, ali
može dijelom toka teći i ispod zemlje,

11. »*jezero*«
označava cjelinu kopnene stajaće vode,

12. »*prijelazne
vode*« označava cjeline kopnenih voda u blizini ušća rijeka u more koje su
djelomično slane uslijed blizine priobalnih voda, ali se nalaze pod znatnim
utjecajem slatkovodnih tokova,

13. »*priobalne
vode*« označava površinske vode unutar crte udaljene jednu nautičku milju,
od crte od koje se mjeri širina teritorijalnih voda, a mogu se protezati do
vanjske granice prijelaznih voda,

14. »*umjetna
vodena cjelina*« označava cjelinu površinske vode stvorenu ljudskom
djelatnošću (npr. akumulacije, retencije,
kanali, ribnjaci i drugo),

15. »*jako
promijenjena vodena cjelina*« znači površinsku vodu koja je zbog fizičkih
promjena uslijed ljudske djelatnosti znatno promijenila svoj karakter,

16. »*cjelina
površinske vode*« označava jasno određen i znatan element površinske vode,
kao što je jezero, akumulacija, potok, rijeka ili kanal, prijelazna voda ili
pojas priobalne vode,

17. »*vodonosnik*« označava potpovršinski
sloj ili slojeve stijena ili drugih geoloških naslaga dovoljne poroznosti i
propusnosti da omogućuju znatan protok podzemnih voda, ili zahvaćanje znatnih
količina podzemnih voda,

18. »*cjelina
podzemne vode*« označava određen volumen podzemnih voda u vodonosniku ili vodonosnicima,

19. »*riječni
bazen*« označava površinu zemlje s koje se sve površinsko otjecanje kroz niz
potoka, rijeka i eventualno jezera slijeva u rijeku koja utječe u more,

20. »*slivno
područje*« označava površinu zemljišta s kojeg se sve površinsko otjecanje
kroz niz potoka, rijeka i eventualno jezera slijeva u određenu točku na nekom
vodotoku (obično u jezero ili ušće u drugu rijeku),

21. »*vodno
područje*« označava površinu kopna i mora koja se sastoji od jednog ili više
riječnih bazena zajedno s njihovim pripadajućim podzemnim i priobalnim vodama,
koje je utvrđeno kao osnovna jedinica za upravljanje vodama,

22. »*stanje
površinske vode*« je općeniti izraz koji označava stanje neke cjeline
površinske vode, određeno njezinim ekološkim ili kemijskim stanjem, ovisno o
tome koje je lošije,

23. »*dobro
stanje površinske vode*« je stanje neke cjeline povr­šinske
vode kada se njeno ekološko i kemijsko stanje ocjenjuje barem kao »dobro« prema
posebnom propisu,

24. »*stanje
podzemne vode*« je opći izraz koji označava stanje neke cjeline podzemne
vode, određeno njezinim količinskim ili kemijskim stanjem, ovisno o tome koje
je lošije,

25. »*dobro
stanje podzemne vode*« je stanje neke cjeline podzemne vode kada je njezino
količinsko i kemijsko stanje ocijenjeno barem kao »dobro« prema posebnom
propisu,

26. »*ekološko
stanje*« je izraz kakvoće strukture i funkcioniranja vodnih ekosustava u
svezi s površinskim vodama,

27. »*kemijsko
stanje voda*« znači kemijsko stanje neke cjeline površinske ili podzemne
vode ovisno o koncentraciji opasnih tvari,

28. »*količinsko
stanje*« je izraz stupnja utjecaja izravnoga ili neizravnoga zahvaćanja na
cjelinu podzemne vode,

29. »*voda
namijenjena ljudskoj potrošnji*« je voda koja je svojim fizikalnim,
kemijskim i ostalim svojstvima prikladna ljudima za piće i pripremu hrane,

30. »*onečišćenje
voda*« je promjena kakvoće voda koja nastaje unošenjem, ispuštanjem ili
odlaganjem u vode opasnih tvari, hranjivih i drugih tvari; utjecajem energije
ili drugih uzročnika; u količini kojom se mijenjaju korisna svojstva voda,
pogoršava stanje vodnih ekosustava i ograničuje namjenska uporaba voda,

31. »*hranjive
tvari*« su kemijski elementi, odnosno njihovi spojevi važni za rast i razvoj
organizama (soli dušika, fosfora i sl.),

32. »*opasne
tvari*« su tvari, energija i drugi uzročnici koji svojim sastavom,
količinom, radioaktivnim, toksičnim, kancerogenim, mutagenim,
drugim svojstvima postojanošću ili sposobnošću za akumuliranje u živom svijetu
štetno djeluju na život i zdravlje ljudi i stanje okoliša i prirode,

33. »*onečišćivač*«
je pravna ili fizička osoba koja onečišćuje vo­de.«.

Članak 3.

U članku 6. točki 1. iza riječi: »rada« umjesto
točke stavlja se zarez i dodaju riječi: »te naslijeđe koje treba čuvati,
štititi i tome sukladno postupati.«.

Točke 4. i 5. mijenjaju se i glase:

»4. u pripremi i donošenju planskih osnova za
upravljanje vodama polazi se od obveze cjelovite zaštite okoliša i ostvarivanja
općeg i gospodarskog razvoja Republike Hrvatske, s ciljem osiguranja dobrog
stanja voda i s vodama povezanih ekosustava,

5. za korištenje voda koje prelaze granice
dopuštene opće uporabe, kao i za svako pogoršanje stanja voda, plaća se naknada
razmjerno koristi, odnosno stupnju i opsegu utjecaja na promjene u stanju voda
poštujući ekonomsko vrednovanje voda, povrat troškova njezinoga korištenja i
zaštite uključujući troškove zaštite vodnoga i ostaloga okoliša, te troškova
upravljanja vodama,«.

Iza točke 5. dodaje se nova točka 6. koja glasi:

»6. sudjelovanja javnosti u donošenju planskih
osnova za uprav­ljanje vodama,«.

Dosadašnja točka 6. postaje točka 7.

Članak 4.

U članku 9. stavku 1. točki 1., 2., 3., i 4.
riječ: »drugi« zamjenjuje se riječju: »druge«, a riječ: »pripadajući«
zamjenjuje se riječju: »pripadajuće«.

Stavci 2., 3. i 4. brišu se.

Članak 5.

Iza članka 9. dodaju se članci 9.a i 9.b koji
glase:

»Članak 9.a

Građenje i održavanje vodnih građevina iz članka
9. točke 1. ovoga Zakona u interesu je Republike Hrvatske. Investitor gradnje odnosno
naručitelj održavanja su Hrvatske vode u svoje ime, a u korist Republike
Hrvatske.

Građenje vodnih građevina iz članka 9. točke 2.,
3. i 4. ovoga Zakona, koje se financira iz sredstava proračuna ili drugih
javnih sredstava koja se osiguravaju na osnovi zakona ili propisa donesenog na
osnovi zakona, u interesu je Republike Hrvatske.

Kada se radi izgradnje i održavanja građevina iz
članka 9. točke 1. ovoga Zakona mora promijeniti namjena nekretninama u
vlasništvu Republike Hrvatske, o toj promjeni namjene odlučuje Vlada Republike
Hrvatske ili od nje ovlaštena tijela.

U slučaju iz stavka 3. ovoga članka ne plaćaju
se:

– naknada za prava prenesena sukladno zakonu
kojim se ure­đuje gospodarenje šumama (izdvajanja iz
šumsko-gospodarske osnove),

– naknada zbog umanjenja vrijednosti i površine
poljoprivrednog zemljišta sukladno zakonu kojim se uređuje gospodarenje
poljoprivrednim zemljištem, i

– naknada za promjenu namjene pojasa ceste ili
autoceste sukladno zakonima koji uređuju upravljanje cestama odnosno autocestama.

Odredbe stavka 3. i 4. ovoga članka primjenjuju
se i kad se radi izgradnje i održavanja građevina iz članka 9. točke 1. ovoga
Zakona ne mijenja namjena nekretninama u vlasništvu Republike Hrvatske već se
na njima uspostavljaju prava koja su sadržajem istovjetna pravu služnosti
(pravo na prolazak vodova i dr.).

Provedbu investitorskih poslova iz stavka 1.
ovoga članka Hrvatske vode su ovlaštene izravno povjeriti trgovačkom društvu u
kojem imaju potpuni ili pretežiti poslovni udio.

Članak 9.b

Izvlaštenje radi izgradnje i održavanja vodnih
građevina iz članka 9.a stavka 1. i 2. ovoga Zakona, provodi se sukladno Zakonu
o izvlaštenju osim kad je ovim Zakonom drukčije uređeno.

Korisnik izvlaštenja radi izgradnje i održavanja
vodnih građevina iz članka 9.a stavka 1. i 2. ovoga Zakona može stupiti u
posjed nekretnina prije pravomoćnosti rješenja o izvlaštenju, pod uvjetima iz
stavka 3. ovoga članka.

Ured državne uprave u županiji, odnosno ured za
imovinskopravne poslove Grada Zagreba, rješenjem će odobriti korisniku
izvlaštenja stupanje u posjed nekretnina prije pravomoćnosti rješenja o
izvlaštenju, ako on, uz zahtjev podnese dokaz da je prijašnjem vlasniku
isplaćena naknada sukladno propisima o izvlaštenju, odnosno da mu je naknada
stavljena na raspolaganje ili da je prijašnji vlasnik odbio primiti naknadu.

Rješenje iz stavka 3. ovoga članka donijet će se
u roku od 7 dana od dana podnošenja zahtjeva.

Žalba protiv rješenja iz stavka 3. ovoga članka
ne odgađa njegovo izvršenje.«

Članak 6.

Članak 12. mijenja se i glasi:

»Građenje regulacijskih i zaštitnih vodnih
građevina provodi se prema programu građenja regulacijskih i zaštitnih vodnih
građevina.

Tehničko i gospodarsko održavanje vodotoka,
vodnog dobra i regulacijskih i zaštitnih vodnih građevina te osnovnih građevina
melioracijske odvodnje iz članka 103. stavka 1. ovoga Zakona provodi se u prema
programu uređenja vodotoka i drugih voda.

Građenje vodnih građevina za korištenje voda
i/ili vodnih građevina za zaštitu voda provodi se prema programu koji se donosi
sukladno propisima o komunalnom gospodarstvu.

Državna ulaganja u građenje vodnih građevina za
korištenje voda i/ili vodnih građevina za zaštitu voda provode se prema
programu državnih ulaganja.«

Članak 7.

Iza članka 12. dodaju se članci 12.a i 12.b koji
glase:

»Članak 12.a

Program iz članka 12. stavka 1. ovoga Zakona
donosi Vlada Republike Hrvatske na prijedlog ministra nadležnog za vodno
gospodarstvo.

Program iz članka 12. stavka 2. ovoga Zakona
donosi se u okviru Plana upravljanja vodama.

Program iz članka 12. stavka 4. ovoga Zakona,
kada se ulažu sredstva državnoga proračuna i/ili kredita i zajmova u kojima je
Republika Hrvatska primarni dužnik ili jamac, donosi Vlada Republike Hrvatske,
na prijedlog ministra nadležnog za vodno gospodarstvo. U ostalim slučajevima
program iz članka 12. stavka 4. ovoga Zakona donosi se u okviru Plana
upravljanja vodama.

Programi iz članka 12. stavka 1. i 4. ovoga
Zakona sadržavaju osobito: oznaku građevina u koje se ulaže, planirane iznose
ulaganja po godinama, planirano razdoblje građenja i pogona, planirane izvore i
načine financiranja, te institucionalni okvir ulaganja s glavnim obvezama
sudionika.

Programi iz članka 12. stavka 1. i 4. ovoga
Zakona moraju biti sukladni planu upravljanja vodnim područjem.

Članak 12.b

Programi iz članka 12. stavka 1. i 4. ovoga
Zakona donose se za razdoblje pripreme i gradnje, ali ne dulje od razdoblja
koje je, prema Zakonu o proračunu, propisano za važenje planova razvojnih
programa. Programi iz članka 12. stavka 1. i 4. ovoga Zakona mogu se donijeti i
za kraće razdoblje.

Programi iz članka 12. stavka 1. i 4. ovoga
Zakona uvrštavaju se u Plan upravljanja vodama.«

Članak 8.

U članku 15. stavak 1. briše se.

Iza dosadašnjeg stavka 2., koji postaje stavak
1., dodaju se stavci 2. i 3. koji glase:

»Vodno područje sliva Save i vodno područje
slivova Drave i Dunava dijelovi su međunarodnoga vodnog područja rijeke Dunava,
uključujući i pripadajuće podzemne vode.

Vodno područje primorsko-istarskih slivova i
vodno područje dalmatinskih slivova dijelovi su međunarodnoga vodnog područja
Jadranskog mora, uključujući pripadajuće podzemne vode, prijelazne vode i
priobalne vode.«

Dosadašnji stavak 3. postaje stavak 4.

Članak 9.

U članku 16. stavak 1. briše se.

U dosadašnjem stavku 2., koji postaje stavak 1.,
riječi: »lokalnim vodama« zamjenjuju se riječima: »vodama II. reda, te
melioracijskim sustavom za odvodnju iz članka 103. stavka 1. ovoga Zakona«.

Dosadašnji stavak 3. postaje stavak 2.

Članak 10.

Članak 17. mijenja se i glasi:

»Površinskim i podzemnim vodama upravlja se
jedinstveno.

Površinske vode dijele se na vode I. reda i vode
II. reda.

Popis voda I. reda, koji će uključiti
međudržavne vode, priobalne vode, druge veće vodotoke, te bujične vode veće snage,
utvrđuje Vlada Republike Hrvatske. Ostale površinske vode su vode II. reda.«

Članak 11.

U članku 18. riječi: »Vodnogospodarska
osnova Hrvatske, te vodnogospodarske osnove i vodnogospodarski planovi slivnih područja« zamjenjuju se riječima:
»Strategija upravljanja vodama, planovi upravljanja vodnim područjima i Plan
upravljanja vodama«.

Članak 12.

U članku 19. stavak 1. mijenja se i glasi:

»Strategija upravljanja vodama je planski
dokument kojim se utvrđuju vizija, misija, ciljevi i zadaci državne politike u
upravljanju vodama u dugoročnom razdoblju.«

Stavak 2. briše se.

Dosadašnji stavak 3. postaje stavak 2.

Dosadašnji stavak 4., koji postaje stavak 3.,
mijenja se i glasi:

»Strategija upravljanja vodama, Strategija
prostornog uređenja države, Nacionalna strategija zaštite okoliša, Strategija
biološke i krajobrazne raznolikosti, planske osnove gospodarenja šumama na
državnoj razini i Strategija prometnog razvitka, međusobno se usklađuju.«

Članak 13.

Članak 21. mijenja se i glasi:

»Za svako vodno područje donosi se plan
upravljanja vodnim područjem.

Plan upravljanja vodnim područjem obuhvaća: opći
opis značaj­ki vodnoga područja, raspored, zalihe i
osobine voda, identifikaciju potreba za vodom u svim područjima života, rada i
djelovanja, na­čin podmirenja tih potreba, a osobito potreba u vodoopskrbi,
sažeti prikaz svih značajnijih pritisaka i utjecaja ljudske djelatnosti na
stanje površinskih i podzemnih voda, identifikaciju i kartografski prikaz
zaštićenih područja, kartu mreže monitoringa
površinskih voda, podzemnih voda i voda u zaštićenim područjima, kartografski
prikaz rezultata programa monitoringa, popis ciljeva
zaštite voda i ostaloga okoliša za površinske i podzemne vode, te zaštićena
područja prema ovome Zakonu i posebnim zakonima, sažetak ekonomske analize
korištenja voda, sažeti prikaz programa mjera zaštite voda i ostaloga okoliša,
registar svih detaljnih programa i planova upravljanja vodnim područjem koji se
odnose na pojedina slivna područja, probleme ili tipove (kategorije) voda,
identifikaciju potreba u zaštiti od štetnog djelovanja voda, a osobito u
izgradnji regulacijsko-zaštit­nih
vodnih građevina, identifikaciju najpovoljnijih tehničkih i drugih rješenja za
uređenje vodotoka, zaštitu od poplava i drugih oblika štetnog djelovanja voda,
rezervaciju prostora za izgradnju regulacijsko-zaštitnih vodnih građevina te
druga pitanja sukladno propisu iz članka 23. stavka 1. ovoga Zakona.

Plan upravljanja vodnim područjem mora biti u
skladu sa Strategijom upravljanja vodama.

Plan upravljanja vodnim područjem, program
zaštite okoliša, program zaštite prirode, dokumenti prostornog uređenja i
planski dokumenti za gospodarenje šumama na vodnim područjima, međusobno se
usklađuju.

Plan upravljanja vodnim područjem donosi Vlada
Republike Hrvatske.

Plan upravljanja vodnim područjem donosi se za
razdoblje od 15 godina, a potom svaki sljedeći put za razdoblje od 6 godina.

Županije i Grad Zagreb dužni su ishoditi
prethodno mišljenje ministra nadležnog za vodno gospodarstvo o sukladnosti njihovih
prostornih planova s planom upravljanja vodnim područjem.

Gradovi i općine dužni su ishoditi prethodno
mišljenje Hrvatskih voda o sukladnosti njihovih dokumenata prostornoga
uređenja, osim onih iz stavka 7. ovoga članka, s planom upravljanja vodnim područjem.«

Članak 14.

Članak 22. mijenja se i glasi:

»Plan upravljanja vodama izvršni je planski
dokument na temelju kojeg se prikupljaju prihodi i podmiruju izdaci za
ostvarenje programa i drugih zadaća u njegovom obuhvatu.

Plan upravljanja vodama obuhvaća: financijski
plan, programe iz članka 12. stavka 1., 2. i 4. ovoga Zakona te druge programe
i zadaće koje Hrvatske vode izvršavaju na temelju ovoga Zakona i zakona kojim
se uređuje financiranje vodnoga gospodarstva.

Plan upravljanja vodama mora biti u skladu s
planovima upravljanja vodnim područjima.

Plan upravljanja vodama donosi se za razdoblje
od 1 godine. Dio Plana upravljanja vodama koji sadrži programe iz članka 12.
stavka 1. i 4. ovoga Zakona može se donijeti za razdoblje koje je, prema Zakonu
o proračunu, propisano za važenje planova razvojnih programa.

Financijski plan iz stavka 2. ovoga članka
izrađuje se sukladno propisima o proračunu koji se primjenjuju na
izvanproračunske korisnike proračuna.

Plan upravljanja vodama izvršava se sukladno uvjetima
i mjerilima propisanim u odluci o izvršenju Plana upravljanja vodama, sukladno
ovom Zakonu i zakonu kojim se uređuje financiranje vodnoga gospodarstva.«

Članak 15.

Članak 23. mijenja se i glasi:

»Sadržaj, te postupak izrade i utvrđivanja
Strategije upravljanja vodama i planova upravljanja vodnim područjem propisuje
ministar nadležan za vodno gospodarstvo.

Propisom iz stavka 1. ovoga članka uredit će se
postupak i oblici obvezatnog informiranja javnosti i sudjelovanja korisnika
voda.«

Članak 16.

U članku 24. podstavku 1. iza riječi:
»podzemnih« dodaje se zarez i riječi: »mineralnih i termalnih«.

U podstavku 4. iza riječi: »namjene« umjesto
zareza stavlja se točka.

Članak 17.

U članku 27. stavku 1. riječi: »potrebna je«
zamjenjuju se riječima: »potreban je ugovor o koncesiji ili«.

Članak 18.

U članku 28. riječi: »bez vodopravne dozvole«
brišu se.

Članak 19.

U članku 29. stavku 1. točki 3. iza riječi:
»voda« dodaju se riječi: »ili drugog načina korištenja«.

Članak 20.

U članku 37. točki 1. riječ: »koji nisu
uključeni« zamjenjuje se riječima: »koje nisu uključene«.

Članak 21.

Iza članka 39. dodaje se članak 39.a koji glasi:

»Članak 39.a

Radi osiguranja prvenstva prava korištenja voda za
vodoopskrbu Hrvatske vode će posebno identificirati na svakom vodnom području:

– sve vode namijenjene ljudskoj potrošnji koje
osiguravaju u prosjeku više od 10 m3 vode na dan i
koje opskrbljuju više od 50 ljudi, i

– sve vode namijenjene takvoj uporabi u
budućnosti,

te osigurati potrebnu zaštitu navedenim vodama u
cilju izbjegavanja pogoršanja njihove kakvoće, kako bi se smanjila razina
potrebnog pročišćavanja za dobivanje vode za piće. Za takve vode mogu se
odrediti i zaštitne zone.«

Članak 22.

U članku 41. stavku 3. rečenica: »U slučaju da
se ne postigne sporazum odluku donosi ravnatelj.« briše se.

Iza stavka 4. dodaje se novi stavak 5. koji
glasi:

»Ako tijela iz stavka 1., 2. i 3. ovoga članka
ne donesu odluke o zonama sanitarne zaštite, na prijedlog Hrvatskih voda
ministar nadležan za vodno gospodarstvo donijet će odluku o zonama sanitarne
zaštite, koja će ostati na snazi do donošenja odluka po odredbama stavka 1., 2.
i 3. ovoga članka.«

Dosadašnji stavak 5. postaje stavak 6.

Članak 23.

U članku 42. iza stavka 2. dodaju se stavci 3. i
4. koji glase:

»Kada odluku o zaštiti izvorišta prema članku
41. stavku 2. i 3. ovoga Zakona donosi županijska skupština, ona ima pravo
donijeti i odluku o uvođenju posebne naknade iz stavka 2. ovoga članka, a sredstva
od te naknade smatraju se namjenskim prihodom proračuna gradova i općina.

Odluka o uvođenju posebne naknade iz stavka 3.
ovoga članka neće se primjenjivati na području one jedinice lokalne samouprave
koja potrebna sredstva za povećana ulaganja osigura u svom proračunu iz drugih
izvora.«

Članak 24.

Članak 45. mijenja se i glasi:

»Melioracijski sustav za navodnjavanje za
vlastito zemljište može izgraditi vlasnik toga zemljišta ili korisnik s pravom
građenja.

Republika Hrvatska, županije, gradovi i općine
mogu sufinancirati ili financirati izgradnju melioracijskoga sustava za
navodnjavanje u vlasništvu županija iz članka 11. stavka 1. ovoga Zakona ili u
vlasništvu organiziranih privatnih korisnika, o čemu se zaključuje ugovor.

Organizirani privatni korisnik iz stavka 2.
ovoga članka je zadruga ili trgovačko društvo koje osnivaju korisnici sustava.

Županija je odgovorna za upravljanje, tehničko i
gospodarsko održavanje melioracijskoga sustava za navodnjavanje iz članka 11.
stavka 1. ovoga Zakona i provodi ga sukladno programu koji donosi županijska
skupština. Poslove tehničkog i gospodarskog održavanja, uključujući i rukovanje
sustavom, županija povjerava izvođačima primjenom članka 173. ovoga Zakona ili
primjenom propisa o javnoj nabavi.

Županija može uvesti naknadu za financiranje
troškova tehničkog i gospodarskog održavanja melioracijskoga sustava iz stavka
4. ovoga članka, prema zakonu kojim se financira vodno gospodarstvo.

Ugovorom o sufinanciranju, odnosno financiranju
iz stavka 2. ovoga članka uredit će se tko snosi odgovornost za upravljanje,
tehničko i gospodarsko održavanje građevina iz članka 11. stavka 1. koji služe
i melioracijskoj odvodnji i melioracijskom navodnjavanju.

Postojećim građevinama iz članka 11. stavka 1.
ovoga Zakona koji služe i melioracijskoj odvodnji i melioracijskom
navodnjavanju upravljaju Hrvatske vode, koje su odgovorne za njihovo tehničko i
gospodarsko održavanje.«

Članak 25.

Članak 46. mijenja se i glasi:

»U svrhu građenja i korištenja melioracijskog sustava
za navodnjavanje od interesa za više vlasnika ili korisnika zemljišta mogu se
osnivati zadruge.

Za upis djelatnosti zadruge u sudski registar
moraju biti ispunjeni uvjeti iz članka 174. ovoga Zakona.

Stručni nadzor nad korištenjem voda za melioracijsko
navod­njavanje putem zadruge obavljaju Hrvatske
vode.«

Članak 26.

U članku 49. stavak 1. mijenja se i glasi:

»Pravo korištenja vodnih snaga za pogon uređaja
koji se pokreću snagom vode, uključujući i uređaje za proizvodnju električne
energije, stječe se na osnovi ugovora o koncesiji ili vodopravne dozvole.«

U stavku 2. iza riječi: »zaštite okoliša,
»dodaju se riječi: »zaštite prirode,«.

Stavak 3. briše se.

Članak 27.

U članku 50. stavku 1. oznaka mjerne jedinice:
»1 mł« zamjenjuje se riječima i oznakom mjerne
jedinice: »prostorni metar(1 m3)«.

Članak 28.

U članku 51. riječi: »se projektirati i izvesti«
zamjenjuju se riječima: »biti projektirani i izvedeni«.

Članak 29.

U članku 53. stavku 1. riječ: »obnovljenih«
zamjenjuje se riječju: »obnovljivih«, a iza riječi: »dozvole« briše se zarez, a
riječ: »te« zamjenjuje riječju: »ili«.

U stavku 2. podstavak 3. mijenja se i glasi:

»– priobalne vode.«

Članak 30.

Iza članka 53. dodaje se članak 53.a koji glasi:

»Članak 53.a

Šljunak i pijesak izvađen tijekom radova
građenja, tehničkog i gospodarskog održavanja vodotoka, može se:

– izmjestiti unutar javnoga vodnog dobra, na
mjesta koje odrede Hrvatske vode, ili

– ugraditi u regulacijsko-zaštitne vodne
građevine sukladno ugovoru s Hrvatskim vodama.

Šljunak i pijesak izvađen tijekom radova
građenja, tehničkog i gospodarskoga održavanja vodotoka, može se ugraditi u
druge javne građevine od interesa za Republiku Hrvatsku, u slučaju iz članka
143.a stavka 3. ovoga Zakona, sukladno posebnoj dozvoli ministarstva nadležnog
za vodno gospodarstvo.

Posebnom dozvolom ministarstva nadležnog za
vodno gospodarstvo može se dopustiti da se dio ili svi radovi građenja,
tehničkog i gospodarskog održavanja, plate izvađenim šljunkom i/ili pijeskom,
ali ne ispod tržišne cijene šljunka i/ili pijeska u mjestu vađenja. Tržišnu
cijenu utvrđuje povjerenstvo koje imenuje ministar nadležan za vodno
gospodarstvo.

Odredbe stavka 1. i 2. ovog članka primjenjuju
se i na slučaj kada se pijesak i šljunak vade tijekom radova uređenja i održavanja
plovnoga puta.«

Članak 31.

U članku 58. stavku 2. riječi: »državnim vodama«
zamjenjuju se riječima: »vodama I. i II. reda«.

Stavak 3. briše se.

Članak 32.

U članku 61. stavku 3. iza riječi: »zakup«
dodaju se riječi: »i služnosti«.

Članak 33.

U članku 62. stavak 2. mijenja se i glasi:

»Stjecanje nekog drugog prava, osim prava
vlasništva, na zemljišnim česticama iz članka 60. ovoga Zakona moguće je pod
uvjetom da to pravo neće utjecati na ostvarivanje namjena iz članka 59. ovoga
Zakona. U protivnom ponuda za sklapanjem ugovora o zakupu i/ili služnosti iz
članka 61. stavka 3. ovoga Zakona, ugovora o gradnji iz članka 143.a stavka 2.,
3. i 4. ovoga Zakona, odnosno zahtjev za izdavanjem vodopravnih uvjeta iz
članka 145.a stavka 1. ovoga Zakona, odbit će se.«

Članak 34.

U članku 68. stavku 1. iza riječi: »zaštite
okoliša« dodaju se ri­ječi: »i prirode«.

U stavku 2. iza riječi: »cjelini« dodaje se
zarez i riječi: »građenjem i upravljanjem građevinama odvodnje i pročišćavanja
otpad­nih voda,«.

Članak 35.

Članak 69. briše se.

Članak 36.

U članku 70. stavak 1. briše se.

Dosadašnji stavak 2. postaje stavak 1.

U dosadašnjem stavku 3., koji postaje stavak 2.,
riječi: »suklad­no stavku 1. ovoga članka« brišu se.

Članak 37.

Iza članka 71. dodaju se članci 71.a i 71.b koji
glase:

»Članak 71.a

Nadzor nad stanjem voda provodi se i sustavnim
praćenjem stanja voda (monitoring).

Praćenje stanja voda obuhvaća:

– za površinske vode: količinu i razinu ili
protok u mjeri odgovarajućoj za ekološko i kemijsko stanje voda i ekološki
potencijal, ekološko i kemijsko stanje i ekološki potencijal,

– za podzemne vode: kemijsko i količinsko stanje
voda.

Praćenje stanja voda u zaštićenim područjima
obuhvatit će i dodatne pokazatelje stanja voda, sukladno propisima na temelju
kojih je to zaštićeno područje određeno.

Praćenje stanja voda provode Hrvatske vode.

Članak 71.b

Gdje je radi zaštite voda i vodnih ekosustava
potrebno provesti posebne mjere zaštite, određuju se zaštićena područja, na
temelju ovoga i posebnih zakona, na dijelovima vodnih područja.

Zaštićena područja su:

– zone sanitarne zaštite vode za piće,

– područja za ribnjačarstvo
i školjkarstvo,

– područja za kupanje i rekreaciju,

– područja podložna eutrofikaciji
i područja ranjiva na nitrate, i

– područja namijenjena zaštiti staništa ili
vrsta gdje je održavanje ili poboljšanje stanja voda bitan element njihove
zaštite.

Hrvatske vode izradit će registar ili registre
zaštićenih područja koji će biti sastavni dio plana upravljanja vodnim
područjem. Registar ili registri zaštićenih područja moraju se redovito
obnavljati ili nadopunjavati.

Tijela ili osobe koje donose odluku o
određivanju i/ili zaštiti područja iz stavka 2. ovoga članka, dužna su iste
dostaviti Hrvatskim vodama u roku do 60 dana od dana donošenja odluke.

Područja podložna eutrofikaciji
i područja ranjiva na nitrate odredit će ministar nadležan za vodno
gospodarstvo, na prijedlog Hrvatskih voda.«

Članak 38.

U članku 72. stavku 1. točki 1. iza riječi:
»voda,« riječi: »odnosno u drugi prijemnik,« brišu se.

Iza točke 1. dodaje se nova točka 2. koja glasi:

»2. za tehnološke i druge otpadne vode koje se
izravno ispuštaju u prirodni prijamnik,«

Dosadašnje točke 2. i 3. postaju točke 3. i 4.

Stavak 2. mijenja se i glasi:

»Propis iz stavka 1. za točke 1., 2. i 3. ovoga
članka donosi ministar nadležan za vodno gospodarstvo, a granične vrijednosti
opasnih i drugih tvari za otpadne vode i tvari iz stavka 1. za točku 4. ovoga
članka propisuju se odlukom iz članka 75. stavka 1. ovoga Zakona.«

Članak 39.

Iza članka 73. dodaje se članak 73.a koji glasi:

»Članak 73.a

Gradovi i općine dužni su skupiti i pročistiti
komunalne otpadne vode, prije njihovog ispuštanja u prirodni prijamnik u skladu
s odredbama ovoga ili drugoga zakona, odnosno propisa donesenog na temelju
zakona.«

Članak 40.

U članku 75. stavku 2. iza riječi: »takav
sustav,« dodaju se riječi: »mjesta ispuštanja otpadnih voda iz građevina javne
odvodnje u prirodne prijamnike,«, a iza riječi: »tvari,« dodaju se riječi: »granične
vrijednosti opasnih i drugih tvari za otpadne vode i tvari koje se ispuštaju u
septičke i sabirne jame iz članka 72. stavka 1. točke 4. ovoga Zakona,«.

U stavku 3. na kraju teksta dodaje se rečenica:
»Odluka iz ovoga stavka stupit će na snagu danom suglasnosti Hrvatskih voda.«

Članak 41.

U članku 76. stavku 1. iza riječi: »Državnim
planom za zaštitu voda« stavlja se zarez, a riječi: »i županijskim planovima za
zaštitu voda, odnosno planom za zaštitu voda Grada Zagreba, (u daljnjem tekstu:
županijski plan za zaštitu voda)« zamjenjuju se riječima: »Planom upravljanja
vodama, kao i planovima izgradnje i održavanja objekata komunalne
infrastrukture sukladno propisima o komunalnom gospodarstvu«.

U stavku 2. riječi: »Planovima za zaštitu voda«
zamjenjuju se riječima: »Državnim planom za zaštitu voda«, a iza riječi:
»zagađenja voda« riječi: » planovi građenja objekata za odvodnju i
pročišćavanje otpadnih voda u naseljima, potrebna financijska sredstva, izvori
i način financiranja,« brišu se.

Stavci 3. i 5. brišu se.

U stavku 4., koji postaje stavak 3., riječ:
»planova« zamjenjuje se riječima: »Državnog plana«.

Članak 42.

U članku 77. stavak 2. briše se.

U dosadašnjem stavku 3., koji postaje stavak 2.,
iza riječi: »Narodnim novinama« umjesto zareza stavlja se točka, a riječi:
»županijski plan za zaštitu voda u službenom glasilu županije, odnosno Grada
Zagreba.« brišu se.

Članak 43.

U članku 79. stavku 3. riječ: »županijskoga«
zamjenjuje se riječju: »područnoga«.

Iza stavka 5. dodaje se stavak 6. koji glasi:

»Rješenje o obračunu i plaćanju troškova iz
stavka 5. ovoga članka donose Hrvatske vode u upravnom postupku. Žalba protiv
rješenja može se izjaviti ministarstvu nadležnom za vodno gospodarstvo u roku
od 8 dana od dana primitka, ali ne odgađa izvršenje rješenja.«

Članak 44.

U članku 80. stavku 1. riječi: »vodoprivredna
dozvola« zamjenjuju se riječima: »vodopravna dozvola iz članka 130. ovoga
Zakona,«.

Iza stavka 2. dodaje se stavak 3. koji glasi:

»Obveza uzimanja uzoraka otpadnih voda iz stavka
1. ovoga članka i njihovo analiziranje od strane ovlaštenih laboratorija te
dostavljanje Hrvatskim vodama uređuje se propisom iz članka 72. stavka 2. ovoga
Zakona, koji donosi ministar nadležan za vodno gospodarstvo.«

Članak 45.

U članku 81. stavak 1. briše se.

U dosadašnjem stavku 2., koji postaje stavak 1.,
iza riječi: »laboratoriji« dodaju se riječi: »iz članka 80. stavka 3. ovoga
Zakona«.

Članak 46.

Iza članka 81. dodaje se članak 81.a koji glasi:

»Članak 81.a

Građevine odvodnje otpadnih voda moraju se
graditi i održavati tako da se osigura zaštita voda propisana ovim Zakonom i
propisima donesenim na temelju njega.

Vlasnici odnosno drugi zakoniti posjednici
građevina iz stavka 1. ovoga članka dužni su iste podvrći kontroli ispravnosti,
a osobito na svojstvo vodonepropusnosti, po
ovlaštenoj osobi, svakih 5 godina i ishoditi potvrdu o sukladnosti građevine s
tehničkim zahtjevima za građevinu.

Odredbe stavka 1. i 2. ovoga članka primjenjuju
se na izgradnju i održavanje septičkih i sabirnih jama.

Tehničke zahtjeve za građevine odvodnje otpadnih
voda propisuje ministar nadležan za vodno gospodarstvo, uz suglasnost ministra
nadležnog za gradnju.

Uvjete koje moraju ispunjavati ovlaštene osobe
iz stavka 2. ovoga članka, sadržaj i način davanja ovlasti propisuje ministar
nadležan za vodno gospodarstvo.«

Članak 47.

U članku 85. stavku 3. podstavku 1. i 2. riječi:
»vodnogospodarskom osnovom, odnosno vodnogospodarskim planom« zamjenjuju se riječima: »planom
upravljanja vodnim područjem«.

Stavak 4. mijenja se i glasi:

»Vanjsku granicu uređenog i neuređenog inundacijskog pojasa na vodama I. i II. reda određuje
ministarstvo nadležno za vodno gospodarstvo na prijedlog Hrvatskih voda.
Granice inundacijskih pojaseva iz stavka 2. i 3.
ovoga članka ucrtavaju se u katastarske planove i prostorne planove.«

Članak 48.

U članku 87. stavku 1. riječi: »državnim vodama«
zamjenjuju se riječima: »vodama I. i II. reda«.

Stavak 2. briše se.

U dosadašnjem stavku 3., koji postaje stavak 2.,
iza riječi: »Narodnim novinama« umjesto zareza stavlja se točka, a riječi: »a
plan obrane od poplava za slivno područje u službenom glasilu županije.« brišu
se.

Članak 49.

Članak 95. mijenja se i glasi:

»Mjere iz članka 94. ovoga Zakona provode se sukladno
programu iz članka 12. stavka 2. ovoga Zakona.«

Članak 50.

U članku 97. stavku 2. riječ: »osnovni«
zamjenjuje se riječju: »osnovne«.

U stavku 3. riječ: »detaljni« zamjenjuje se
riječju: »detaljne«.

U stavku 3. točki 3. riječ: »ostali« zamjenjuje
se riječju: »ostale«.

Iza stavka 3. dodaje se stavak 4. koji glasi:

»Popis osnovnih melioracijskih građevina za
odvodnju donosi ministar nadležan za vodno gospodarstvo, na prijedlog Hrvatskih
voda. Ostale građevine su detaljne melioracijske građevine za odvodnju.«

Članak 51.

U članku 99. stavku 1. riječi: »vodnogospodarskim planom, odnosno vodnogospodarskom
osnovom slivnog područja« zamjenjuju se riječima: »planom upravljanja vodnoga
područja«.

Članak 52.

Članak 103. mijenja se i glasi:

»Tehničko i gospodarsko održavanje osnovnih
melioracijskih građevina iz članka 11. stavka 1. ovoga Zakona obavlja se u
skladu s programom iz članka 12. stavka 2. ovoga Zakona.

Za tehničko i gospodarsko održavanje detaljnih
melioracijskih građevina iz članka 11. stavka 1. ovoga Zakona odgovorna je
županija i provodi ga u skladu s programom održavanja koji donosi županijska
skupština. Poslove tehničkoga i gospodarskog održavanja županija povjerava
primjenom članka 173. ovoga Zakona ili primjenom propisa o javnoj nabavi.

Sredstva za financiranje tehničkog i
gospodarskog održavanja detaljnih melioracijskih građevina iz članka 11. stavka
1. ovoga Zakona osiguravaju se na temelju zakona kojim se uređuje financiranje
vodnoga gospodarstva.«

Članak 53.

U članku 106. stavku 1. točki 3. iza riječi:
»nasipa« dodaju se riječi: »odnosno do 6 metara od vanjskoga ruba
regulacijsko-zaštitne vodne građevine koja nije nasip (obala i obaloutvrda)«.

U točki 4. brojka: »2« zamjenjuje se brojkom:
»3«.

Iza točke 6. dodaje se točka 7. koja glasi:

»7. graditi i/ili dopuštati gradnju na zemljištu
iznad natkrivenih vodotoka, osim gradnje javnih površina (prometnice, parkovi,
trgovi).«

Članak 54.

U članku 108. stavak 2. mijenja se i glasi:

»Rješenje iz stavka 1. ovoga članka za ceste,
putove i prijelaze na vodama I. i II. reda donosi ministarstvo nadležno za
vodno gospodarstvo.«

Članak 55.

U članku 109. stavku 2. riječi: »županijski
ured« zamjenjuju se riječima: »vodopravni inspektor«.

Članak 56.

U članku 110. stavku 2. riječi: »županijski
ured« zamjenjuju se riječima: »vodopravni inspektor«.

Članak 57.

U članku 111. stavku 2. riječi: »županijski
ured« zamjenjuju se riječima: »nadležni vodopravni inspektor«.

Članak 58.

U članku 112. stavku 2. riječi: »županijski
ured« zamjenjuju se riječima: »služba ureda državne uprave u županiji nadležna
za imovinskopravne poslove«.

Članak 59.

U članku 116. stavku 1. iza riječi: »koncesijama
na vodama i vodnom dobru« umjesto točke stavlja se zarez i dodaju se riječi:
»te o koncesijskoj naknadi.«.

Iza stavka 2. dodaje se stavak 3. koji glasi:

»Očevidnik koncesija vode Hrvatske vode na
temelju isprava iz stavka 1. ovoga članka koje im dostavljaju tijela, odnosno
osobe iz članka 146.a ovoga Zakona.«

Članak 60.

U članku 117. stavku 1. iza riječi: »javnosti«
briše se točka i dodaju se riječi: »sukladno propisima o pravu na pristup
informacijama.«.

Stavci 2. i 3. mijenjaju se i glase:

»Vodna dokumentacija vodi se integralno u
informatičkom obliku i prema postupcima koji čine Informacijski sustav voda.

Informacijski sustav voda se usklađuje, i po
potrebi povezuje, s informacijskim sustavima koja vode druga tijela Republike
Hrvatske, jedinica područne (regionalne) samouprave i lokalne samouprave i
pravne osobe s javnim ovlastima.«

Članak 61.

Iza članka 117. dodaje se članak 117.a koji
glasi:

»Članak 117.a

Tijela Republike Hrvatske, jedinica područne
(regionalne) samouprave i lokalne samouprave i pravne osobe s javnim ovlastima
koja posjeduju podatke od značaja za upravljanje vodama dužna su ih ustupiti,
ili učiniti dostupnima u informatičkom obliku Hrvatskim vodama na njihov
zahtjev, bez naknade.

Na zahtjev tijela ili osoba iz prethodnoga
stavka Hrvatske vode su dužne ustupiti im podatke iz Informacijskog sustava
voda, bez naknade.«

Članak 62.

U članku 118. stavak 2. mijenja se i glasi:

»Propisom iz stavka 1. ovoga članka može se
urediti da se u okviru Informacijskog sustava voda vode i drugi upravni akti
koje na temelju ovoga Zakona izdaju ministarstvo nadležno za vodno gospodarstvo
i Hrvatske vode.«

Članak 63.

U članku 119. stavak 2. mijenja se i glasi:

»Vodopravni akti jesu: vodopravni uvjeti,
vodopravna suglasnost, vodopravna dozvola, dozvolbeni
nalog i dozvola iz članka 53.a stavka 2. i 3. ovoga Zakona.«

Stavak 3. mijenja se i glasi:

»Vodopravni akti su upravni akti, osim
vodopravnih uvjeta iz članka 122. stavka 2. ovoga Zakona.«

Članak 64.

Članak 120. briše se.

Članak 65.

U članku 122. iza stavka 1. dodaje se novi
stavak 2. koji glasi:

»Vodopravni uvjeti se izdaju prema članku 145.a
stavku 1. ovoga Zakona za one oblike korištenja voda i vodnoga dobra za koje je
prema ovom Zakonu potrebna koncesija.«

Iza dosadašnjeg stavka 2., koji postaje stavak
3., dodaje se novi stavak 4. koji glasi:

»Za izradu glavnoga projekta za zahvate iz
stavka 1. ovoga članka prema izvodu iz detaljnoga plana uređenja, vodoprivredni
uvjeti nisu potrebni.«

Dosadašnji stavak 3. postaje stavak 5.

Članak 66.

U članku 123. stavak 2. mijenja se i glasi:

»Vodopravni uvjeti izdaju se na traženje tijela koje,
prema propisima o prostornom uređenju, izdaje lokacijsku dozvolu (u daljnjem
tekstu: vodopravni uvjeti za potrebe postupka izdavanja lokacijske dozvole),
odnosno na zahtjev stranke neovisno o postupku izdavanja lokacijske dozvole.«

Iza stavka 2. dodaju se novi stavci 3. i 4. koji
glase:

»Žalbu protiv vodopravnih uvjeta izdanih za
potrebe postup­ka izdavanja lokacijske dozvole, zaključka o odbacivanju,
odnosno protiv rješenja o odbijanju izdavanja vodopravnih uvjeta za potrebe postupka
izdavanja lokacijske dozvole, ovlaštena je izjaviti stranka po čijem je
zahtjevu pokrenut postupak za izdavanje lokacijske dozvole.

Vodopravni uvjeti se izdaju sukladno propisu iz
članka 121. ovoga Zakona, osim vodopravnih uvjeta iz članka 122. stavka 2.
ovoga Zakona.«

Dosadašnji stavak 3. postaje stavak 5.

Članak 67.

U članku 124. točki 1. riječi: »objekata za
odvodnju« zamjenjuju se riječima: »građevina za javnu odvodnju«.

Točka 2. mijenja se i glasi:

»2. za građenje novih industrijskih postrojenja
ili drugih građe­vina te drugih zahvata u prostoru, u zonama sanitarne zaštite
u kojima, prema odluci o zonama sanitarne zaštite ta gradnja nije dopuštena ili
je zabranjena,«.

Iza točke 2. dodaju se točke 3. i 4. koje glase:

»3. za građenje i/ili rekonstrukciju
industrijskih postrojenja ili drugih građevina s ispuštanjem otpadnih voda u
prirodni prijamnik gdje to ispuštanje propisima donesenim na temelju ovoga
Zakona nije dopušteno ili je zabranjeno,

4. za građenje koje je zabranjeno po odredbama
ovoga Zakona.«

Dodaje se stavak 2. koji glasi:

»Vodopravni uvjeti za građenje ili povećanje
kapaciteta građevina za odvodnju otpadnih voda, koja nije javna odvodnja, će se
izdati i ako nije donesena odluka o odvodnji otpadnih voda iz članka 75. ovoga
Zakona, a njima će se odrediti da građevine moraju udovoljiti uvjetima
ispuštanja otpadnih voda u prirodni prijamnik.«

Članak 68.

Iza članka 125. dodaje se članak 125.a koji
glasi:

»Članak 125.a

Vodopravni uvjeti izdani za potrebe postupka
izdavanja lokacijske dozvole važe u razdoblju važenja lokacijske dozvole.

Vodopravni uvjeti izdani neovisno o postupku
izdavanja lokacijske dozvole važe:

– 2 godine od dana njihove konačnosti, osim u
slučaju iz podstavka 2. ovoga stavka, odnosno

– u razdoblju važenja vodopravne suglasnosti
izdane na tehnič­ku
dokumentaciju iz članka 126. stavka 1. ovoga Zakona.

Vodopravni uvjeti mogu se više puta produljiti
za razdoblje iz stavka 1., odnosno stavka 2. ovoga članka, ako se nisu
izmijenili propisi ili planovi na temelju kojih su oni određeni.

Vodopravni uvjeti iz članka 122. stavka 2. ovoga
Zakona važe u razdoblju važenja ugovora o koncesiji.«

Članak 69.

Članak 126. mijenja se i glasi:

»Vodopravnom suglasnosti potvrđuje se da je
tehnička dokumentacija za zahvate u prostoru za koje nije potrebna građevinska
dozvola ili potvrđeni glavni projekt, sukladna izdanim vodopravnim uvjetima.

Vodopravna suglasnost izdaje se na zahtjev
stranke.

Vodopravna suglasnost izdaje se u obliku
potvrde.

Vodopravna suglasnost ne izdaje se ako su izdani
vodopravni uvjeti iz članka 122. stavka 2. ovoga Zakona.

Ako tehnička dokumentacija iz stavka 1. ovoga
članka nije sukladna vodopravnim uvjetima, Hrvatske vode rješenjem će odbiti
izdavanje vodopravne suglasnosti. »

Članak 70.

Iz članka 126. dodaje se članak 126.a koji
glasi:

»Članak 126.a

Hrvatske vode će izdati vodopravnu suglasnost
ili rješenje iz članka 126. ovoga Zakona u roku od 30 dana od dana uredno pod­nesenog zahtjeva.«

Članak 71.

Članak 127. mijenja se i glasi:

»Vodopravna suglasnost prestaje važiti istekom 2
godine od nje­zine konačnosti, ako u tom razdoblju nije započet odnosni zahvat
u prostoru.«

Članak 72.

Članak 128. mijenja se i glasi:

»Vodopravna dozvola potrebna je za ispuštanje
voda, za stavljanje u promet kemijskih tvari i pripravaka, koji nakon uporabe
mogu dospjeti u vode te za svako korištenje voda koje prelazi opseg opće
uporabe vode, osim onih oblika korištenja voda za koje je potrebna koncesija.«

Članak 73.

Članak 129. mijenja se i glasi:

»Vodopravna dozvola potrebna je za svako
korištenje voda i za vađenje pijeska, šljunka i kamena na području značajnom za
vodni režim iz članka 53. ovoga Zakona (vodopravna dozvola za korištenje voda).

Vodopravna dozvola za korištenje voda nije
potrebna:

1. za korištenje voda iz članka 26. i 28. ovoga
Zakona,

2. za korištenje voda iz javnog vodoopskrbnog
sustava,

3. za radove iz članka 83. ovoga Zakona, osim
radova održavanja unutarnjega plovnoga puta,

4. za korištenje voda za plovidbu, za
pojedinačno splavarenje (uključujući i rafting) i vožnju kanuima i sličnim
plovilima koje se ne obavljaju kao tržišne djelatnosti,

5. za korištenje voda unutar područja luka i
pristaništa, ako tijelo ili osoba koja upravlja lukom ima vodopravnu dozvolu za
korištenje,

6. za korištenje voda za koje je, prema ovome
Zakonu, izdana koncesija, i

7. za organiziranje sportskih natjecanja i
vježbi, kao i postavljanje plutajućih objekata na vodama, osim na vodama na
kojima ne postoji plovni put.

Vodopravnom dozvolom za korištenje voda
korisniku se određuju: namjena, mjesto, način, uvjeti i opseg korištenja voda
te drugi uvjeti sadržani u propisu iz članka 121. ovoga Zakona.

Vodopravnu dozvolu za korištenje voda izdaju
Hrvatske vode.

Za izdavanje vodopravne dozvole za vađenje pijeska,
šljunka i kamena na unutarnjim plovnim putovima, potrebna je prethodna
suglasnost Agencije za plovne putove.

Propisom iz članka 121. ovoga Zakona mogu se
urediti i drugi slučajevi za koje nije potrebna vodopravna dozvola.«

Članak 74.

Članak 130. mijenja se i glasi:

»Vodopravna dozvola potrebna je za svako
ispuštanje pročišćenih i nepročišćenih otpadnih voda (vodopravna dozvola za
ispuštanje voda), i to:

– ispuštanje otpadnih voda (sanitarnih,
komunalnih, tehnoloških, procjednih i rashladnih) u
prirodni prijamnik, i

– ispuštanje tehnoloških otpadnih voda u sustav
javne odvodnje ili u sabirne jame.

S tehnološkim otpadnim vodama izjednačene su
otpadne vode koje nisu tehnološke, koje u sustav javne odvodnje u količini
većoj od 30 m3 dnevno ispuštaju osobe koje obavljaju
gospodarsku djelatnost.

Vodopravna dozvola za ispuštanje voda nije
potrebna za ispuštanje oborinskih voda.

Vodopravnom dozvolom iz stavka 1. ovoga članka
korisniku se dopušta ispuštanje otpadnih voda do najviših dopuštenih količina i
do graničnih vrijednosti pokazatelja onečišćenja te drugi uvjeti ispuštanja
uređeni propisom iz članka 121.ovoga Zakona.

Vodopravna dozvola za ispuštanje voda ne može se
izdavati za buduće stanje ispuštanja voda. Vodopravna dozvola izdana protivno
prethodnoj odredbi je ništava.

Vodopravnu dozvolu za ispuštanje voda izdaju
Hrvatske vode.

Za ispuštanje voda u području luka i pristaništa
potrebno je prethodno pribaviti mišljenje tijela ili osobe koja upravlja
lukom.«

Članak 75.

Članak 131. mijenja se i glasi:

»Vodopravna dozvola izdaje se i za stavljanje u
promet kemijskih tvari i njihovih pripravaka koji nakon uporabe mogu dospjeti u
vode (vodopravna dozvola za promet kemijskih tvari i pripravaka).

Osim dopuštenja proizvodnje i/ili prometa iz
stavka 1. ovoga članka, vodopravna dozvola može sadržavati i druge uvjete
uređene propisom iz članka 121. ovoga Zakona.

Vodopravnu dozvolu za proizvodnju i promet
kemijskih tvari i pripravaka izdaje ministarstvo nadležno za vodno
gospodarstvo.

Ako se na temelju posebnih zakona izdaje drugi
upravni akt kojim se dopuštaju radnje iz stavka 1. ovoga članka, umjesto
vodopravne dozvole iz stavka 1. ovoga članka ministarstvo nadležno za vodno
gospodarstvo izdaje suglasnost u postupku izdavanja toga drugog upravnog akta.«

Članak 76.

Članak 132. briše se.

Članak 77.

Članak 133. mijenja se i glasi:

»Vodopravna dozvola za ispuštanje voda i za
promet kemijskih tvari i pripravaka izdaju se na određeno vrijeme, a najduže na
vrijeme od 15 godina.

Vodopravna dozvola za korištenje voda izdaje se
na određeno vrijeme, a najduže na vrijeme od 5 godina.«

Članak 78.

Članak 134. mijenja se i glasi:

»Vodopravna dozvola izdaje se na zahtjev
stranke.

Vodopravna dozvola može se prenijeti s jednog
korisnika na drugog pod uvjetima iz članka 121. ovoga Zakona.

Prijenos vodopravne dozvole obavljaju Hrvatske
vode.«

Članak 79.

U članku 135. iza riječi: »dozvolu,« dodaju se
riječi: »gdje je to potrebno,«.

Iza stavka 2. dodaje se novi stavak 3. koji
glasi:

»Dozvolbenim nalogom
ne mogu se određivati količine otpadnih voda niti granične vrijednosti opasnih
i drugih tvari u otpadnim vodama. Dozvolbeni nalog
izdan protivno prethodnoj odredbi je ništav.«

Dosadašnji stavak 3. postaje stavak 4.

Članak 80.

Članci 139., 140. i 141. brišu se.

Članak 81.

U članku 143. stavku 1. točki 4. riječi: »za
tehnološke i slične potrebe pravnih i fizičkih osoba koje obavljaju gospodarsku
ili drugu sličnu djelatnost« zamjenjuju se riječima: »radi korištenja u
proizvodnom postupku«.

Točke 7. i 8. brišu se.

Dosadašnje točke 9. i 10., koje postaju točke 7.
i 8., mijenjaju se i glase:

»7. za korištenje kopnenih voda radi uzgoja riba
u tržišne svrhe,

8. za gradnju trajnih građevina i/ili ugradnju
uređaja na javnom vodnom dobru,«.

Točka 11. briše se.

Iza dosadašnje točke 12., koja postaje točka 9.,
dodaju se točke 10., 11. i 12. koje glase:

»10. za splavaranje,
uključujući i rafting, vožnju kanuima i drugim sličnim plovilima, ako se te
djelatnosti obavljaju kao tržišne,

11. za postavljanje plutajućih ili plovećih
objekata na vodama radi obavljanja ugostiteljske ili druge tržišne djelatnosti,
i

12. za zahvaćanje pitke, mineralne i termalne
vode radi prodaje (u izvornom ili prerađenom obliku, ili kao drugoga napitka)
na tržištu u bocama i drugoj ambalaži.«

Stavci 2. i 3. brišu se.

Članak 82.

Iza članka 143. dodaje se članak 143.a koji
glasi:

»Članak 143.a

»Koncesija nije potrebna za korištenje voda iz
članka 143. točke 5., 6. i 9. ovoga Zakona u manjem opsegu, koje se utvrđuje
propisom iz članka 155. ovoga Zakona. U tom slučaju izdaje se vodopravna
dozvola prema članku 129. ovoga Zakona.

Koncesija nije potrebna za gradnju iz članka
143. točke 8. ovoga Zakona, pristupne građevine preko potoka ili kanala
(regulacijsko-zaštitnog ili melioracijskog) od javno-prometne površine do
postojeće ili buduće građevine, ako se javno-prometnoj površini ne može
pristupiti na drugi način. U tom se slučaju sklapa ugovor o pravu gradnje
između Hrvatskih voda, u ime Republike Hrvatske i korisnika.

Koncesija nije potrebna za radnje iz članka 143.
ovoga Zakona, koje se obavljaju u ime i za potrebe Republike Hrvatske. U tom se
slučaju izdaje vodopravna dozvola prema članku 129. ovoga Zakona, a ako se radi
o gradnji i/ili ugradnji iz članka 143. točka 8. ovoga Zakona, ugovor o pravu
gradnje sklapaju Hrvatske vode u ime Republike Hrvatske i korisnik.

Koncesija nije potrebna za gradnju i/ili
ugradnju iz članka 143. točke 8. ovoga Zakona koja se odnosi na građevine čija
je gradnja od interesa za Republiku Hrvatsku. U tom slučaju sklapa se ugovor o
pravu gradnje između Hrvatskih voda, u ime Republike Hrvatske i korisnika.«

Članak 83.

U članku 144. iza stavka 2. dodaje se novi
stavak 3. koji glasi:

»Neovisno o stavku 1. ovoga članka, koncesija za
namjene iz tog stavka može se dodijeliti na temelju neposrednoga zahtjeva, ako
je jedini mogući korisnik koncesije – vlasnik ili drugi zakoniti posjednik
određene nekretnine.«

Dosadašnji stavak 3. postaje stavak 4.

U dosadašnjem stavku 4., koji postaje stavak 5.,
iza riječi: »koncesije« dodaju se riječi: »za gradnju trajnih građevina i/ili
ugradnju uređaja na javnom vodnom dobru«.

Iza stavka 5. dodaje se stavak 6. koji glasi:

»Za dodjelu koncesija na području zaštićenom
temeljem posebnoga zakona mora se ishoditi suglasnost ministarstva nadležnog za
zaštitu toga područja.«

Članak 84.

U članku 145. stavku 1. riječ: »objekt«
zamjenjuje se riječju: »predmet«.

U stavku 2. točki 1. zarez i riječi: »za
uređenje plovnih putova na rijekama i jezerima, građenje umjetnih kanala i
drugih građevina za plovidbu, za građenje riječnih luka i lučkih uređaja« brišu
se.

U točki 2. riječi: »i za uzgoj riba na
površinama većim od 5 ha« zamjenjuju se riječima: »te za zahvaćanje pitke,
mineralne i termalne vode radi prodaje (u izvornom ili prerađenom obliku, ili
kao drugoga napitka) na tržištu u bocama i drugoj ambalaži«.

Točke 3. i 4. mijenjaju se i glase:

»3. za sve druge namjene iz članka 143. stavka
1. ovoga Zakona koje nisu obuhvaćene točkama 1., 2. i 4. ovoga stavka – ministarstvo
nadležno za vodno gospodarstvo,

4. za postavljanje plutajućih ili plovećih
objekata na vodama radi obavljanja ugostiteljske ili druge tržišne djelatnosti
u lučkom području – tijelo ili osoba koja upravlja lukom.«

Stavak 3. briše se.

Članak 85.

Iza članka 145. dodaju se članci 145.a i 145.b
koji glase:

»Članak 145.a

Odluka o koncesiji donosi se nakon prethodno
izdanih vodopravnih uvjeta Hrvatskih voda iz članka 122. stavka 2. ovoga
Zakona.

Pored vodopravnih uvjeta iz stavka 1. ovoga
članka potrebna je:

– za namjene iz članka 143. točke 9. ovoga
Zakona kada se obavljaju na unutarnjem plovnom putu, prethodna suglasnost
Agencije za plovne putove,

– za namjene iz članka 143. točke 10. ovoga
Zakona, prethodno mišljenje ministarstva nadležnog za turizam,

– za namjene iz članka 143. točke 11. ovoga
Zakona, prethodno mišljenje gradskog odnosno općinskog odjela nadležnog za
gospodarstvo.

Ako se suglasnost, odnosno mišljenje iz stavka
2. ovoga članka ne izda u roku utvrđenom u propisu iz članka 155. ovoga Zakona
smatra se da je izdana suglasnost, odnosno mišljenje kojim se zahtjev za
dodjelu koncesije prihvaća.

Članak 145.b

Ako korisnici jednim zahtjevom zatraže koncesiju
za namjenu iz članka 143. točke 8. ovoga Zakona i za namjenu iz bilo koje druge
točke članka 143. ovoga Zakona, a koje su međusobno povezane, o tom će se
odlučiti u jednom postupku, i izdati jedna odluka o više koncesija. Odluku o
tome donijet će ono tijelo koje odlučuje o značajnijoj koncesiji. Značajnijom
se smatra ona koncesija prema redoslijedu navođenja u članku 145. stavku 2.
ovoga Zakona.

U slučaju iz stavka 1. ovoga članka platit će se
jedinstvena naknada za koncesiju.«

Članak 86.

U članku 146. iza stavka 2. dodaje se novi
stavak 3. koji glasi:

»Vodopravni uvjeti iz članka 145.a stavka 1.
ovoga Zakona sastavni su dio ugovora o koncesiji. Nepostupanje
po njima razlog je za jednostrani raskid ugovora o koncesiji prema korisniku
koncesije.«

Dosadašnji stavak 3., koji postaje stavak 4.,
mijenja se i glasi:

»Ugovor o koncesiji za namjene iz članka 145.
stavka 2. točke 1., 2. i 3. ovoga Zakona zaključuju ministarstvo nadležno za
vodno gospodarstvo u ime Republike Hrvatske i korisnik koncesije. Ugovor o
koncesiji za namjene iz članka 145. stavka 1. točke 4. ovoga Zakona zaključuju
tijelo ili pravna osoba koja upravlja lukom u ime Republike Hrvatske i korisnik
koncesije.«

Članak 87.

Iza članka 146. dodaje se članak 146.a. koji
glasi:

»Članak 146.a

Tijela odnosno osobe koje, u ime Republike
Hrvatske, prema članku 146. ovoga Zakona sklapaju ugovor o koncesiji za
korištenje voda i/ili javnoga vodnog dobra dužne su ugovor o koncesiji i odluku
o dodjeli koncesije dostaviti Hrvatskim vodama u roku do 30 dana od dana
sklapanja ugovora o koncesiji radi upisa u očevidnik koncesija iz članka 116.
stavka 3. ovoga Zakona«.

Članak 88.

U članku 153. dodaju se stavci 2. i 3. koji
glase:

»Obračun i naplatu iznosa naknade za koncesiju
obavljaju Hrvatske vode, prema postupku uređenom za obračun i naplatu naknade
za korištenje voda sukladno zakonu kojim se uređuje financiranje vodnoga
gospodarstva.

Za obavljanje poslova iz stavka 2. ovoga članka
Hrvatskim vodama pripada naknada od 5% od iznosa naplaćene koncesijske
naknade.«

Članak 89.

U članku 155. iza riječi: »potrebna,« dodaju se
riječi: »postupak izdavanja vodopravnih uvjeta iz članka 122. stavka 2. ovoga
Zakona i sadržaj mišljenja iz članka 145.a ovoga Zakona«.

Članak 90.

U članku 156. stavku 2. riječi: »Skraćena
tvrtka« zamjenjuju se riječima: »Skraćeni naziv«.

Članak 91.

Članak 158. mijenja se i glasi:

»Djelatnost Hrvatskih voda jest:

1. priprema nacrta Strategije upravljanja
vodama, nacrta planova upravljanja vodnim područjem i Plana upravljanja vodama
te provođenje Plana upravljanja vodama,

2. izrada projektnih zadataka, koncepcijskih
rješenja, studija i investicijskih programa i revizija projektne dokumentacije,
osim kontrole glavnih projekata u smislu propisa o gradnji,

3. uređenje vodotoka i drugih voda i zaštita od
štetnog djelovanja voda – praćenje stanja i kontrola vodotoka i drugih voda,
organiziranje provođenja obrane od poplava i leda i zaštite od erozija i
bujica, organiziranje građenja, tehničkog i gospodarskog održavanja vodotoka i
vodnih građevina,

4. upravljanje vodnim građevinama za osnovnu
melioracijsku odvodnju – organiziranje građenja, tehničkog i gospodarskog
održavanja i njihova namjenskog korištenja,

5. korištenje voda – utvrđivanje zaliha voda,
kontrola stanja zaliha voda, usklađivanje planova korištenja voda koje donose
druge pravne osobe i kontrola njihova ostvarivanja, poduzimanje drugih mjera za
namjensko i racionalno korištenje voda,

6. zaštita voda – praćenje i utvrđivanje kakvoće
voda, organiziranje provođenja Državnog plana za zaštitu voda i kontrola
njihova ostvarivanja, poduzimanje mjera za sprečavanje i saniranje onečišćenja
voda,

7. upravljanje javnim vodnim dobrom,

8. vođenje vodne dokumentacije i jedinstvenoga
informacijskog sustava voda, izdavanje vodopravnih akata u skladu s ovim
Zakonom,

9. stručni poslovi u vezi s davanjem koncesija
na vodama i javnom vodnom dobru,

10. stručni nadzor nad provođenjem uvjeta iz
vodopravnih akata i ugovora o koncesiji (vodni nadzor) te obračun i naplata
naknada za koncesiju na vodama i javnom vodnom dobru,

11. investitorski poslovi radi izvršavanja
planova kojima se ostvaruje upravljanje vodama,

12. stručni nadzor nad građenjem vodnih
građevina,

13. planiranje prihoda za financiranje
upravljanja vodama, te obračun i naplata vodnih naknada u skladu s posebnim
zakonom i

14. drugi poslovi stavljeni u djelokrug ovim ili
drugim zakonom i Statutom Hrvatskih voda (u daljnjem tekstu: Statut).«

Članak 92.

U članku 162. stavak 1. mijenja se i glasi:

»Tijelo upravljanja Hrvatskih voda je Upravno
vijeće. Upravno vijeće ima sedam članova od kojih šest članova imenuje i
razrješava Vlada Republike Hrvatske. Članovi Upravnog vijeća prvenstveno se
imenuju iz reda nositelja javnih funkcija i stručnjaka s područja upravljanja
vodama, gospodarstva i javnih financija. Jednoga člana Upravnoga vijeća imenuju
i razrješuju radnici, odnosno radničko vijeće Hrvatskih voda prema propisima o
radu.«

Članak 93.

U članku 163. stavku 1. točke 2. i 3. mijenjaju
se i glase:

»2. donosi financijski plan koji će stupiti na
snagu suglasnošću Hrvatskoga sabora,

3. donosi Plan upravljanja vodama, odluku o
izvršenju Plana upravljanja vodama, prihvaća izvješće o izvršenju Plana
upravljanja vodama te temeljna financijska izvješća,«.

Članak 94.

U članku 167. stavku 2. točka 4. mijenja se i
glasi:

»4. predlaže Plan upravljanja vodama,
financijske planove i temeljna financijska izvješća,«.

Članak 95.

U članku 170. stavak 2. mijenja se i glasi:

»Unutar Hrvatskih voda ustrojavaju se
organizacijske jedinice sukladno teritorijalnim osnovama za upravljanje
vodama.«

Stavci 3. i 4. brišu se.

Članak 96.

Članak 172. mijenja se i glasi:

»Poslovi osobito značajni za upravljanje vodama,
za čije se obavljanje moraju ispuniti posebni uvjeti propisani ovim Zakonom,
odnosno propisom na osnovi ovoga Zakona, jesu:

1. projektiranje vodnih građevina,

2. tehničko i gospodarsko održavanje vodnog
dobra, regulacijskih i vodnih građevina i uređaja, tehničko i gospodarsko
održavanje melioracijskih sustava za odvodnjavanje i navodnjavanje, tehnič­ki radovi provođenja
obrane od poplava i drugih oblika zaštite od štetnog djelovanja voda,

3. uređenje vodotoka i drugih voda (regulacijski
radovi),

4. rukovanje sustavom za navodnjavanje,

5. vodoopskrbna djelatnost iz članka 31. ovoga
Zakona,

6. djelatnost javne odvodnje otpadnih voda iz članka
74. ovoga Zakona.«

Članak 97.

U članku 174. stavku 2. riječi: »potrebna je
suglasnost« zamjenjuju se riječima: »potrebno je rješenje«.

Iza stavka 2. dodaje se stavak 3. koji glasi:

»Konačno i/ili pravomoćno rješenje iz stavka 2.
ovoga članka ukinut će ministarstvo nadležno za vodno gospodarstvo po službenoj
dužnosti i bez pristanka stranke, a ukidanje upisati u sudski registar, ako se
u razdoblju nakon njegovoga izdavanja utvrdi prestanak ispunjavanja uvjeta iz
stavka 1. ovoga članka. Protiv rješenja o ukidanju rješenja iz stavka 2. ovoga
članka žalba nije dopuštena, ali se može pokrenuti upravni spor.«

Članak 98.

U članku 175. stavku 2. točki 3. riječi: »Vodnogospodarske osnove Hrvatske i planove upravljanja
vodama koji se donose na državnoj razini« zamjenjuju se riječima: »Strategije
upravljanja vodama i planova upravljanja vodnim područjima«.

Članak 99.

U članku 178. stavku 2. riječi: »županijski
uredi nadležni za poslove upravljanja vodama« zamjenjuju se riječima: »nadležne
službe ureda državne uprave u županijama«.

U stavku 3. riječ: »mjesec« zamjenjuje se
riječju: »šezdeset«.

Članak 100.

U članku 179. stavak 1. mijenja se i glasi:

»Inspekcijski nadzor nad provedbom odredaba
ovoga Zakona i propisa donesenih na temelju njega provodi inspekcija pri
ministarstvu nadležnom za vodno gospodarstvo (u daljnjem tekstu: Državna
vodopravna inspekcija) i inspekcija pri službama ureda državne uprave u
županijama nadležnim za vodno gospodarstvo (u daljnjem tekstu: područna
vodopravna inspekcija).«

Članak 101.

U članku 180. točki 1. riječi: »vodotoka i
drugih« brišu se.

Članak 102.

U članku 181. stavku 1. riječi: »međudržavnim,
odnosno državnim vodama i vodama obalnog mora« zamjenjuju se riječima: »vodama
I. reda«.

U stavku 2. riječi: »županijske vodopravne
inspekcije na trošak te županije« zamjenjuju se riječima: »područne vodopravne
inspekcije«.

Članak 103.

U članku 182. stavku 1. riječ: »županijska«
zamjenjuje se riječju: »područna«.

U stavku 2. riječi: »iz stavka 1. ovoga članka«
brišu se.

Članak 104.

U članku 183. ispred stavka 1. dodaje se novi
stavak 1. koji glasi:

»Inspekcijski nadzor iz članka 179. ovoga Zakona
provode vodopravni inspektori.«

Dosadašnji stavak 1. postaje stavak 2.

Dosadašnji stavak 2., koji postaje stavak 3.,
mijenja se i glasi:

»Troškovi postupka iz stavka 2. točke 4. ovoga
članka podmiruju se iz sredstava državnog proračuna, odnosno proračuna županije
i Grada Zagreba. Ukoliko sastav vode ne odgovara propisanom, odnosno
vodopravnom dozvolom utvrđenom sastavu, troškove postupka podmiruje ta pravna,
odnosno fizička osoba.«

Članak 105.

U članku 184. stavak 1. mijenja se i glasi:

»Ako utvrdi da su povrijeđene odredbe ovoga
Zakona ili propisa donesenog na osnovi njega, vodopravni inspektor će
zapisnikom utvrditi nepravilnosti i nedostatke, a ovlašten je i donijeti
rješenje kojim će odrediti mjere i rok za njihovo otklanjanje.«

U stavku 2. točki 9. riječi: »pravomoćnosti
rješenja« zamjenjuju se riječima: »konačnosti rješenja iz stavka 1. ovoga
članka«.

Članak 106.

U članku 185. iza riječi: »njega« stavlja se
točka, a riječi: »te privremeno, odnosno trajno, oduzimanje vodopravne dozvole
iz razloga navedenih u članku 140. i 141. ovoga Zakona« brišu se.

Članak 107.

U članku 186. stavku 1. točki 3. riječ:
»zagađivanja« zamjenjuje se riječju: »onečišćenja«.

Stavak 2. mijenja se i glasi:

»Pisani otpravak
usmenog rješenja mora se stranci uputiti u roku od tri dana od dana donošenja
usmenog rješenja.«

Članak 108.

U članku 188. stavak 1. mijenja se i glasi:

»Poslove vodopravnog inspektora može obavljati
osoba koja, pored zakonom utvrđenih uvjeta za rad u tijelima državne uprave,
ima visoku stručnu spremu građevinskog smjera, kemijskog, biokemijskog,
tehnološkog, inženjersko-ekološkog ili kulturno-tehničkog smjera i pet godina
iskustva na poslovima upravljanja vodama i položen državni stručni ispit za
vodopravnog inspektora.«

Stavak 2. briše se.

U dosadašnjem stavku 3., koji postaje stavak 2.,
iza riječi: »državnog« dodaje se riječ: »stručnog«.

Članak 109.

U članku 189. stavku 1. riječi: »posebnu
iskaznicu« zamjenjuje se riječima: »službenu iskaznicu i značku«.

U stavku 2. riječ: »iskaznice« zamjenjuje se
riječima: »službene iskaznice i značke«.

Članak 110.

U članku 192. stavku 1. iza riječi: »iznosu«
dodaju se riječi: »od prethodne«.

U stavku 2. riječi: »sjedište pravne osobe,
odnosno na čijem području fizička osoba obavlja djelatnost« zamjenjuju se
riječima: »počinjen prekršaj«.

Članak 111.

U članku 193. stavku 1. iza riječi: »oštećenja vodnih
građevina« stavlja se zarez i dodaju riječi: »bespravnog korištenja javnoga vod­nog dobra, i bespravnog otuđenja šljunka i pijeska«.

U stavku 4. iza riječi: »iskaznice« umjesto
točke stavlja se zarez i dodaju riječi: »te vođenja očevidnika o izdanim
iskaznicama.«.

Članak 112.

U članku 194. stavku 1. u uvodnoj rečenici
riječi: »ili fizička« brišu se.

Točka 19. mijenja se i glasi:

»19. ako bez vodopravne dozvole obavlja
djelatnost za koju je takva dozvola potrebna ili takvu djelatnost ne obavlja u
skladu s vodopravnom dozvolom i/ili dozvolbenim
nalogom, odnosno stavlja u promet kemijske tvari i njihove pripravke bez
vodopravne dozvole (članak 129. i 130.),«.

U stavku 2. brojka: »50.000,00« zamjenjuje se
brojkom:»15.000,00«.

Iza stavka 2. dodaje se stavak 3. koji glasi:

»Za prekršaj iz stavka 1. ovoga članka kaznit će
se fizička osoba novčanom kaznom u iznosu od 4.000,00 do 15.000,00 kuna.«

Članak 113.

U članku 195. stavku 1. u uvodnoj rečenici
riječi: »ili fizička« brišu se.

U točki 20. iza riječi: »Zakona« umjesto točke
stavlja se zarez.

Iza točke 20. dodaje se točka 21. koja glasi:

»21. iz članka 81.a stavka 2. ovoga Zakona ako
ne podvrgne građevine iz članka 81.a stavka 1. ovoga Zakona kontroli
ispravnosti po ovlaštenoj osobi, u razdoblju od svakih 5 godina i/ili ne ishodi
potvrdu o sukladnosti građevine s bitnim zahtjevima za građevinu.«

Iza stavka 2. dodaju se stavci 3. i 4. koji
glase:

»Odgovorna osoba u pravnoj osobi odnosno u
tijelu pravne osobe koje ne dostavi odluku o koncesiji, odnosno ugovor o
koncesiji Hrvatskim vodama na način i u roku propisanom člankom 146.a ovoga
Zakona kaznit će se kaznom iz stavka 2. ovoga članka.

Za prekršaj iz stavka 1. ovoga članka kaznit će
se fizička osoba novčanom kaznom u iznosu od 2.000,00 do 10.000,00 kuna.«

Članak 114.

U članku 196. stavku 1. u uvodnoj rečenici
riječi: »ili fizička« brišu se.

U točki 5. iza riječi: »(članak 107.)« umjesto
točke stavlja se zarez.

Iza točke 5. dodaje se točka 6. koja glasi:

»6. iz članka 81.a stavka 3. ovoga Zakona ako ne
podvrgne građevine iz članka 81.a stavka 3. ovoga Zakona kontroli ispravnosti
po ovlaštenoj osobi, u razdoblju od svakih 5 godina i/ili ne ishodi potvrdu o
sukladnosti građevine s bitnim zahtjevima za građevinu.«

Iza stavka 2. dodaje se stavak 3. koji glasi:

»Za prekršaj iz stavka 1. ovoga članka kaznit će
se fizička osoba novčanom kaznom u iznosu od 1.000,00 do 5.000,00 kuna.«

Članak 115.

U članku 197. stavku 1. brojka: »2.000,00«
zamjenjuje se brojkom: »5.000,00«, a riječi: pravna, odnosno fizička« zamjenjuju
se riječju: »pravna«.

Iza stavka 2. dodaju se stavci 3., 4. i 5. koji
glase:

»Odgovorna osoba u pravnoj osobi, odnosno u
tijelu pravne osobe koje ne dostavi odluku o određivanju i/ili zaštiti
zaštićenoga područja prema članku 71.b stavku 4. ovoga Zakona u roku određenom
tim člankom kaznit će se kaznom iz stavka 2. ovoga članka.

Odgovorna osoba u pravnoj osobi odnosno u tijelu
pravne osobe koje ne postupi po odredbi članka 117.a stavka 1. i 2. ovoga
Zakona kaznit će se kaznom iz stavka 2. ovoga članka.

Za prekršaj iz stavka 1. ovoga članka kaznit će
se fizička osoba novčanom kaznom u iznosu od 500,00 do 5.000,00 kuna.«

Članak 116.

Članci 200., 201., 203., 204. i 205. brišu se.

Članak 117.

U članku 207. stavku 1. riječi: »javni
pravobranitelj« zamjenjuju se riječima: »državni odvjetnik«.

Članak 118.

Članci 208., 209., 210., 211., 212., 213., 214.,
215., 216., 217. i 218. brišu se.

PRIJELAZNE I ZAVRŠNE
ODREDBE

Članak 119.

Tijela ili osobe koje donose odluku o određivanju
i/ili zaštiti područja iz članka 71.b stavka 2. ovoga Zakona, dužna su odluke
koje postoje u trenutku stupanja na snagu ovoga Zakona dostaviti Hrvatskim
vodama u roku do 60 dana od dana zaprimanja zahtjeva Hrvatskih voda. U
protivnom, primijenit će se odredba o prekršaju iz članka 115. ovoga Zakona.

Članak 120.

Tijela ili osobe iz članka 146.a ovoga Zakona
dužna su ugovore o koncesiji i odluke o dodjeli koncesije, koji postoje u
trenutku stupanja na snagu ovoga Zakona, dostaviti u roku do 60 dana od
zaprimanja zahtjeva Hrvatskih voda. U protivnom, primijenit će se odredba o
prekršaju iz članka 113. ovoga Zakona.

Članak 121.

Vlada Republike Hrvatske će u roku do 6 mjeseci
od stupanja na snagu ovoga Zakona razriješiti Upravno vijeće Hrvatskih voda i
imenovati šest članova Upravnoga vijeća Hrvatskih voda. U istom roku, a nakon
razrješenja Upravnoga vijeća iz prethodne rečenice, radnici, odnosno radničko
vijeće Hrvatskih voda imenovat će jednoga člana Upravnoga vijeća.

Članak 122.

Dioničari odnosno udjeličari
društava kapitala iz članka 202. stavka 2. Zakona o vodama (»Narodne novine«, br. 107/95.) obvezni su privatizirati ta društva sukladno
članku 206. Zakona o vodama (»Narodne novine«, br.
107/95.) u roku od godine dana od dana stupanja na snagu ovoga Zakona.

Odgovorna osoba dioničara, odnosno udjeličara koji ne postupi po odredbi stavka 1. ovoga
članka, kaznit će se novčanom kaznom od 10.000,00 do 14.000,00 kuna.

Društvima kapitala, nad kojima nije provedena
privatizacija po odredbi stavka 1.ovoga članka, ministarstvo nadležno za vodno
gospodarstvo ukinut će rješenje iz članka 174. stavka 2. Zakona o vodama
(»Narodne novine«, br. 107/95.) i članka 97. ovoga
Zakona.

Članak 123.

Republika Hrvatska uknjižit će se kao vlasnik u zemljišnu
knjigu na svim onim zemljišnim česticama koje su u posjedu Hrvatskih voda
najmanje 10 godina, a koje su u pravnom režimu javnoga vodnog dobra i/ili su
vodne građevine iz članka 9. točke 1. Zakona o vodama (»Narodne novine«, br. 107/95.) i članka 4. ovoga Zakona. Temelj za upis u
zemljišnu knjigu je katastarski posjedovni list i potvrda Hrvatskih voda da se
radi o česticama u pravnom režimu javnoga vodnoga dobra i/ili vodnim
građevinama iz članka 9. točke 1. Zakona o vodama (»Narodne novine«, br. 107/95.) i članka 4. ovoga Zakona. Prijedlog za
uknjižbu podnosi nadležni državni odvjetnik nakon što mu Hrvatske vode dostave
isprave za uknjižbu iz ovoga stavka.

Stranka protiv koje je izvršena uknjižba
ovlaštena je podnijeti brisovnu tužbu prema propisima
o zemljišnim knjigama u prekluzivnom roku do 6
mjeseci od dana dostave sudbenoga rješenja kojim se odobrava uknjižba iz stavka
1. ovoga članka.

Odredba stavka 1. i 2. ovoga članka odnosi se i
na uknjižbu vlasništva županija na građevinama iz članka 11. stavka 1. Zakona o
vodama (»Narodne novine«, br. 107/95.) i zemljišnog
pojasa oko tih građevina. U tom slučaju potvrda Hrvatskih voda iz stavak 1.
ovoga članka sadržavat će izjavu da se radi o građevinama iz članka 11. stavak
1. Zakona o vodama (»Narodne novine«, br. 107/95.) i
pripadnom zemljišnom pojasu.

Članak 124.

Osobe iz članka 81.a stavka 2. ovoga Zakona
dužne su podvrg­nuti
građevine iz stavka 1., odnosno građevine iz stavka 3. istoga članka kontroli
ispravnosti, a osobito na svojstvo vodonepropusnosti,
po ovlaštenoj osobi, u roku od godine dana od dana stupanja na snagu propisa iz
članka 81.a stavka 4. ovoga Zakona i ishoditi potvrdu o sukladnosti građevine s
tehničkim zahtjevima. U protivnom, primijenit će se odredba o prekršaju iz
članka 113. ovoga Zakona.

Članak 125.

Hrvatske vode dužne su u roku od godine dana od
dana stupanja na snagu ovoga Zakona preispitati izdane vodopravne dozvole do
dana njegova stupanja na snagu radi utvrđenja sukladnosti s člankom 74. ovoga
Zakona i dozvolbene naloge radi utvrđenja suklad­nosti s člankom 79. ovoga
Zakona te pozvati korisnike nesukladnih vodopravnih dozvola i dozvolbenih naloga da podnesu zahtjev za izdavanje novih
vodopravnih dozvola i dozvolbenih naloga.

Pozvani korisnici dužni su podnijeti zahtjev za
izdavanje novih vodopravnih dozvola i dozvolbenih
naloga u roku do 60 dana po primitku poziva iz stavka 1. ovoga članka. Istekom
toga roka Hrvatske vode će rješenjem oduzeti vodopravne dozvole i ukinuti dozvolbene naloge koji nisu sukladni s navedenim odredbama
ovoga Zakona.

Članak 126.

Stupanjem na snagu ovoga Zakona prestaju važiti:

1. Točka V. stavak 1. Odluke o visini i obračunu
naknade za va­đenje pijeska i šljunka (»Narodne
novine«, br. 103/02) i

2. Uputstvo o vođenju evidencije
o učestalosti ispuštanja vode (»Narodne novine«, br.
9/90.).

Članak 127.

Svi propisi doneseni na temelju Zakona o vodama
(»Narodne novine«, br. 107/95.), osim propisa iz
članka 126. ovoga Zakona, ostaju na snazi.

Članak 128.

U roku od godine dana od dana stupanja na snagu
ovoga Zakona, Vlada Republike Hrvatske donijet će:

1. odluku iz članka 10. ovoga Zakona,

2. plan iz članka 77. stavka 1. ovoga Zakona.

Članak 129.

U roku od godine dana od dana stupanja na snagu
ovoga Zakona, ministar nadležan za vodno gospodarstvo donijet će:

1. propis iz članka 15. ovoga Zakona,

2. propis iz članka 43. ovoga Zakona,

3. odluku iz članka 71.b stavka 5. ovoga Zakona,

4. propis iz članka 38. ovoga Zakona,

5. propis iz članka 81.a stavka 4. ovoga Zakona,

6. propis iz članka 105. ovoga Zakona,

7. propis iz članka 118. stavka 1. ovoga Zakona,

8. propis iz članka 121. ovoga Zakona,

9. propis iz članka 189. stavka 2. ovoga Zakona,
i

10. propis iz članka 193. stavka 4. ovoga
Zakona.

Članak 130.

Od stupanja na snagu ovoga Zakona do stupanja na
snagu odluke kojom se, na temelju Zakona o izmjenama i dopunama Zakona o
financiranju vodnoga gospodarstva, uređuje visina naknade za melioracijsku
odvodnju, odgovornost za održavanje detaljnih melioracijskih građevina iz
članka 103. stavka 2. Zakona o vodama (»Narodne novine«, br.
107/95.), imaju korisnici melioracijskog sustava.

Od stupanja na snagu odluke kojom se, na temelju
Zakona o izmjenama i dopunama Zakona o financiranju vodnoga gospodarstva,
uređuje visina naknade za melioracijsku odvodnju, do 1. siječnja 2009.
odgovornost za održavanje detaljnih melioracijskih građevina iz članka 103.
stavka 2. Zakona o vodama (»Narodne novine«, br.
107/95.) imaju Hrvatske vode.

Članak 131.

U svim odredbama Zakona o vodama (»Narodne novine«,
br. 107/95.) riječi: »Državna uprava za vode«,
»ravnatelj Državne uprave za vode i ravnatelj«, »Vodnogospodarska
osnova Hrvatske«, »županijski ured«, »Sabor Republike Hrvatske i Zastupnički
dom Sabora Republike Hrvatske«, »zagađenje, zagađenje i onečišćenje«, »objekt,
građevinski objekt« (osim u izričaju plovni objekt, odnosno plovni i drugi
objekti), »melioracijski objekt«, »objekt koji« u određenom rodu, broju i
padežu zamjenjuju se riječima: »ministarstvo nadležno za vodno gospodarstvo«,
»ministar nadležan za vodno gospodarstvo«, »Strategija upravljanja vodama«,
»ured državne uprave u županiji«, »Hrvatski sabor«, »onečišćenje«, »građevina«,
»melioracijska građevina«, »građevina koja«, u odgovarajućem rodu, broju i
padežu, a uz riječi: »Hrvatske vode« brišu se navodnici.

Članak 132.

Ovaj Zakon stupa na snagu osmoga dana od dana
objave u »Narodnim novinama«.

Klasa: 325-01/05-01/01

Zagreb, 9. prosinca 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 150/2005-2901